Normalt er det landets festivaler, som er kunderne hos Godik i Brovst, men nu er det i stedet skoler og daginstitutioner, der står i kø for at leje transportable håndvaske og toiletter.

- Hvidovre Kommune siger du? Kim Godiksens telefon har været rødglødende de seneste 48 timer. - Sagde du Børnehuset Næstved? Da festivalsæsonen tidligere på ugen blev afblæst betød det, at Godik med ét måtte vinke farvel til omkring 90 procent af årsomsætningen på 200 millioner. Nu er der så en smule lys i mørket. - Lige pludselig har vi 98 kommuner, der ringer i stride strømme, fortæller direktør hos Godik, Kim Godiksen, til TV2 Nord. - Lige nu er det alt fra klasseværelser, bad/toilet, toiletter og håndvaske. Hul i kassen på 180 millioner Direktøren regner med, at den øgede efterspørgsel fra landets kommuner måske kan få seks millioner i kassen, men det lukker langt fra et hul på 180 millioner. I den nuværende situation er der dog også andre ting end penge, der betyder noget. - Nu har jeg jo selv børnebørn, og vi er jo ikke særligt trygge ved at skulle have vores børn ud i institutioner, så vi synes, at det er et rigtig godt initiativ, at der bliver tænkt på hygiejnen, afslutter Kim Godiksen.